Abɔdeɛ mu nyansapɛfoɔ kyerɛ sɛ ntontom kuo bi a atiridii wɔ wɔn ano na wɔn ho yɛ den pa ara aterɛ abɔ awura Abibirem, na wei de suro kɛseɛ pa ara na ɛreba abɛto wɔn a wɔtete nkuro akɛseɛ mu no so.
Sɛ yɛde Abibirem nnipa a ɛsiane atiridii nti wɔdane tɔ toto aman afoforɔ deɛ ho a, Abibirem ha na ɛdi wɔn nyinaa kan wɔ wiase afanan nyinaa mu, na yɛhwɛ mu yie nso a, nkuro nketewa no mu na ɛyɛ a na atiridii taa te si.
Nanso saa ntontom kuo yi a wɔfrɛ wɔn Anopheles Stephensi yi na yɛhunu sɛ wɔma nkuro akɛseɛ a ɛwowɔ Inda ne Asia mu nnipa atiridii no. Nhwehwɛmu kyerɛ sɛ wɔto wɔn nkosua bɔ no wɔ nsuo a ɛwowɔ nkuro akɛseɛ mu, ɛnna afei nso nnuro a yɛde kum mmoawa a nkasɛe nni wɔn mu a yɛtaa de kum ntontom no nso ntumi nyɛ saa ntontom yi hwee.
Sɛ yɛbɔ wuram kɔ Djibouti a, ntontom yi aduru hɔ awe nnipa binom ama wɔn atiridii a ano yɛ den pa ara. Ethiopia man de aniberɛ asɔre agyina rekeka nneɛma bɔ mu sɛdeɛ ɛbɛyɛ a wɔbɛtumi ayi yareɛ no afiri hɔ.
Nhwehwɛmuyɛfoɔ kyerɛ sɛ, sɛ ɛterɛ Abibiman mu ha kɛse a, ɛbɛtumi de nnipa bɛyɛ ɔpepe 130 nkwa ato asiane mu.
Yɛbɛsrɛ ankorɛankorɛ biara sɛ yɛnnim ano aduro, ɛnna yɛnnim da a ɛbɛto yɛn. Nanso sɛ yɛkɔ so ara di yɛn mpɔtam ni na yɛbɔ yɛn ho ban, da ntontom dan mu, didi yie ma yɛn nkwa mmoa no ho yɛ den a, abɔdeɛ mu nyansapɛfoɔ nso bɛyɛ wɔn afam deɛ apɛ nnuro ama wɔn a wɔbɛnya bi, na Nyankopɔn nso ayɛ n’afam deɛ. Sɛ yɛkɔ nkuro akɛseɛ no mu a, nwira ne fi remene kuro no. Wei ne berɛ a ɛsɛ sɛ yɛsɔre gyina na yɛsi nneɛma bi a ɛnsɛ na ɛmfata a ɛde kyemateɛ ba yɛn apɔmuden ho no ano.
